Terase tänav (Rakvere)
Terase tänav on tänav Rakveres. See paikneb Kukeküla ja Roodevälja linnaosas Vene ja Aasa tänava vahel. Tänava pikkus on 413 meetrit. Varem kuulusid need alad kohalikule mõisale. 20. sajandi alguses, kui piirkonnas hakkas kujunema hoonestu, oli tänava nimeks Transvaali tänav. Rakvere linna piiresse arvati Kukeküla ja Roodevälja koos Transvaali tänavaga 1917. aastal. 1939. aastal, kui toimus tänavanimede eestistamine, sai tänav nimeks Terase.